《俨山堂迟友》
明代·陆深

淡烟酿朝冥，细雨含秋姿。独立更延伫，怅望迟所思。

丽容本绝代，被服何陆离。一为经时别，悲喜极感持。

徽音寄篇翰，往往追四诗。知己自旷遇，佳会贵及时。

大业日云远，非子谁与期。

作者简介：（1477—1544）明松江府上海人，初名荣，字子渊，号俨山。弘治十八年进士二甲第一。授编修。遭刘瑾忌，改南京主事，瑾诛，复职。累官四川左布政使。嘉靖中，官至詹事府詹事。卒谥文裕。工书。有《俨山集》、《续集》、《外集》。